text: আশুলিয়ায় যুবকের মরদেহ উদ্ধার | ঢাকা | দেশজুড়ে | Bdtype Today Bangla Breaking News Entertainment All The Time
  সাভারের আশুলিয়ায় গেরুয়া এলাকা থেকে এক যুবকের মরদেহ উদ্ধার করেছে পুলিশ। রোববার (০৫ সেপ্টেম্বর) সকালে গেরুয়া বাজার সংলগ্ন ভাড়া বাসা থেকে শাহিন (২৫) নামের ওই যুবকের লাশ উদ্ধার করে আশুলিয়া থানা পুলিশ।
  নিহত শাহিন ময়মনসিংহ জেলার গফরগাঁও থানার মৃত আবুল কালামের পুত্র। তিনি বেকার ছিলেন এবং গানবাজনা করতেন বলে জানা গেছে।
  জানা যায়, শাহিন নামের ওই যুবক তার স্ত্রীকে নিয়ে গেরুয়া বাজার সংলগ্ন মোঃ ফজলুল হক কাওলার বাড়িতে ভাড়া থেকে আসছিলেন। শনিবার রাতে শাহিন বাসায় একাই ছিলেন। সকালে তার ঘরের দরজা দীর্ঘক্ষণ ভিতর থেকে বন্ধ থাকায় প্রতিবেশীরা তাকে ডাকাডাকি করেও কোনো সাড়াশব্দ না পাওয়ায় তাদের সন্দেহ হয়। তখন জানালার ফাঁক দিয়ে শাহিনের ঝুলন্ত লাশ দেখে ৯৯৯ এ ফোন দিলে আশুলিয়া থানার পুলিশ এসে দরজা ভেঙ্গে তার ঝুলন্ত লাশ উদ্ধার করে।
  নিহতের বোন ঝুমা জানান, আমার ভাইয়ের বউ এর সাথে তার বনিবনা ছিলো না। মূলত তার সাথে পারিবারিক কলহের কারণেই সে আত্মহত্যা করেছে।
  এব্যাপারে আশুলিয়া থানার উপ-পরিদর্শক হারুন-অর-রশিদ জানান, প্রাথমিকভাবে ধারণা করা হচ্ছে এটা আত্মহত্যার ঘটনা। ৯৯৯ এর মাধ্যমে খবর পেয়ে এসে আমরা ঘর ভিতর থেকে তালাবদ্ধ পাই। পরে ভিতরে ঢুকে নিহত শাহিনের ঝুলন্ত লাশ উদ্ধার করি। লাশ ময়না তদন্তের জন্য মর্গে প্রেরণ করেছে পুলিশ।